Corsica Ponte Novu

Corsica Pontenovu hè una puesia di Santu Casanova (1850-1936). Hè  stata publicata in Fiori di Cirnu in u 1930.

Corsica Pontenovu

Curunata di boschi, 
Bagnata da lu mare, 
À i pedi d’un altare 
Inghjinuchjata. 

Sempre martirizata 
Da Turchi è da Cristiani 
In li monti, in li piani 
È pà le valle. 

Daret’à le to spalle, 
I Vittuli imbuscati 
Si sò sempre piattati 
À fà ti focu. 

Si spegne pocu à pocu 
U to core in lu dolu, 
È Ùn ci hè manc’un figliolu 
Chì ti chjama ! 

A natura chì t’ama 
Cunsola i to dulori, 
Dendu ti rose, fiori 
È dolce sole. 

Nascenu le viole 
À tutte le staghjone, 
Spegne le nivaghjone 
U to clima. 

Ma ùn sè anc’a la cima 
Di tutti li to guai 
Ch’ùn finiscenu mai, 
O mamma cara ! 

Intorn’à la to bara 
Ùn ci hè cà rinigati 
Cù l’ochji spalancati 
D’impustura. 

Bella la to statura, 
Celeste lu to visu, 
Ma ancu in Paradisu 
Sarè trista. 

Ùn si sarà mai vista 
Sorte cusì turbata, 
Povara, tribulata 
Man’è sera ! 

Torna la primavera 
Cù tutti li so fiori, 
Rinascenu l’amori 
Di u passatu. 

U cuccu s’hè spartatu, 
Cantanu i rusignoli, 
Ma piegnenu li doli 
È la sciagura. 

Finchì lu mondu dura, 
Rinasce ogni billezza 
È torna l’aligrezza 
In tutti i cori. 

Ma par tè li duttori 
Ùn hanu medicine, 
Chì sè ghjunt’à la fine 
Di e to noie.

Sò finite le gioie 
Di li tempi passati, 
I to figlioli ingrati 
Sò à la festa. 

Fà scuppià la timpesta 
Di u ventu pupulare, 
Ch’ella li port’in mare, 
È cusì sìa ! 



Eccu ci à Pontenovu 
Pien’ di sol’è di rose, 
Ma par noi sò cose 
Inaudite. 

Sgottanu le firite 
D’i veri patriotti 
Ch’hanu li membri rotti 
Da lu piombu. 

Hè mutu lu culombu, 
È dipoi stamane 
Sò sciolte le campane 
In lu dulore. 

S’hè scuratu lu sole, 
Mughja l’onda di Golu, 
Ùn ci hè più un corsu solu 
In tutt’a valle ! 

Tazzati da le palle, 
Trascinati da u fiume, 
Falanu trà lu fume 
Di a rivolta. 

Copre la nebbia folta 
Sta lutta cusì atroce 
Marcata d’una croce 
Senza nome. 

Finita hè la funzione, 
Sentu cantà lu Requie, 
È sonanu l’esequie 
Di a nostra libertà.

categoria:Puesia